《次韵常之松庐有感》
宋代·许及之

年少爱节序，老大感岁时。亦知夜漏短，自喜昼景迟。

怀人笏频拄，矫首帽屡攲。至情何惨怆，同气相因依。

君家说大难，心胸缊多奇。永欢思伐木，长歌倚式微。

眷言无雁地，渴想前鸿俱。一别如昨日，二年忽今兹。

数传龟组解，备著鲈风词。寒乡少瑞应，远览期长离。

解缆辞江皋，反袂接水湄。无从犹出涕，有弟应垂洟。

今见松庐作，可胜薤露悲。怜君抱苦节，爱兄见哀诗。

无复逝水向，当有高山知。老惭无领解，久约同襟期。

勉和吹篪章，聊慰深长思。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。